บล.บัวหลวง พร้อมขาย DW  ก.ย. นี้
บล.บัวหลวง พร้อมขาย DW&nbsp; ก.ย. นี้&nbsp; หลังได้รับอนุมัติจากสำนักงานคณะกรรมการ ก.ล.ต.
20 ส.ค. 2553

บล.บัวหลวง พร้อมขาย DW  ก.ย. นี้  หลังได้รับอนุมัติจากสำนักงานคณะกรรมการ ก.ล.ต.
นายพิเชษฐ สิทธิอำนวย กรรมการผู้อำนวยการ บริษัทหลักทรัพย์ บัวหลวง เปิดเผยว่า บริษัทฯ ได้รับอนุมัติจากสำนักงานคณะกรรมการ ก.ล.ต. ให้สามารถออกและเสนอขายวอร์แรนต์อนุพันธ์หรือ DW ได้เมื่อต้นเดือนสิงหาคม ที่ผ่านมา และคาดว่าภายในเดือนก.ย.นี้ บริษัทจะสามารถขาย ได้ 
สำหรับหุ้นอ้างอิงนั้น ในระยะแรกหลักทรัพย์ บัวหลวง จะพิจารณาหุ้นขนาดใหญ่ที่มีสภาพคล่องสูงก่อน ซึ่งส่วนใหญ่เป็นสินค้าอ้างอิงของ Single Stock Futures อยู่แล้ว เช่น PTT, PTTEP, KBANK, SCB, และ SCC เป็นต้น โดยบริษัทฯ วางแผนที่จะทยอยออกวอร์แรนต์อนุพันธ์ในลักษณะที่จะทำให้นักลงทุนสามารถทำความคุ้นเคยและเข้าใจผลิตภัณฑ์ได้โดยลำดับ
“จากความมุ่งมั่นในการพัฒนาสินค้าและบริการอย่างต่อเนื่อง เพื่อก้าวสู่การเป็นบริษัทหลักทรัพย์ชั้นนำและเป็นที่ไว้วางใจของลูกค้า หลักทรัพย์ บัวหลวง จึงได้เตรียมออกวอร์แรนต์อนุพันธ์ และมั่นใจว่าจะเป็นผลิตภัณฑ์ที่ได้รับความนิยมในวงกว้าง เพราะเป็นผลิตภัณฑ์ที่เปิดโอกาสให้นักลงทุนสามารถทำกำไรได้ทั้งตลาดขาขึ้นและตลาดขาลง ทั้งยังเป็นสินค้าที่ให้ Leverage แก่นักลงทุน คือ ใช้เงินลงทุนน้อยกว่าการลงทุนในหุ้นอ้างอิง แต่ให้ผลเสมือนกับการลงทุนในหุ้นอ้างอิง นอกจากนี้ ยังมีโอกาสได้รับผลตอบแทนสูงกว่าการลงทุนในหุ้นอ้างอิงด้วย ทั้งนี้ บริษัท ฯ ได้เตรียมความพร้อมทั้งระบบการดำเนินงานตลอดจนความรู้ความเข้าใจในผลิตภัณฑ์ของพนักงานมาเป็นอย่างดี” นายพิเชษฐกล่าว
บล. บัวหลวง เป็นบริษัทหลักทรัพย์ในกลุ่มธุรกิจการเงินของธนาคารกรุงเทพซึ่งมีเครือข่ายและฐานเงินทุนที่แข็งแกร่งรวมทั้งมีนโยบายสร้างการเติบโตที่ยั่งยืน โดยหลักทรัพย์ บัวหลวงได้รับการจัดอันดับความน่าเชื่อถือ จากทริสเรตติ้ง ที่ระดับ  A- การที่ หลักทรัพย์ บัวหลวง ออกวอร์แรนต์อนุพันธ์ในครั้งนี้ จะถือเป็นบริษัทหลักทรัพย์แห่งแรกที่มีธนาคารพาณิชย์เป็นบริษัทแม่และสามารถออกวอร์แรนต์อนุพันธ์ได้